作者:杜甫
標題:又上後園山腳
內容:昔我遊山東，憶戲東嶽陽。窮秋立日觀，矯首望八荒。朱崖著毫髮，碧海吹衣裳。蓐收困用事，玄冥蔚強梁。逝水自朝宗，鎮名各其方。平原獨憔悴，農力廢耕桑。非關風露凋，曾是戍役傷。於時國用富，足以守邊疆。朝廷任猛將，遠奪戎虜場。到今事反復，故老淚萬行。龜蒙不復見，況乃懷舊鄉。肺萎屬久戰，骨出熱中腸。憂來杖匣劍，更上林北岡。瘴毒猿鳥落，峽幹南日黃。秋風亦已起，江漢始如湯。登高欲有往，蕩析川無梁。哀彼遠徵人，去家死路旁。不及祖父塋，累累塚相當。